เจ้าคุณอลงกต รับรางวัลดีเด่นด้านสิทธิมนุษยชนประจำปี 62
วันนี้ (14 พ.ย.2562)คณะกรรมการสิทธิมนุษยชนแห่งชาติ (กสม.)มีมติเห็นชอบรายชื่อบุคคลและองค์กรที่สมควรได้รับรางวัลบุคคลและองค์กรที่มีผลงานดีเด่นด้านการส่งเสริม ปกป้อง และคุ้มครองสิทธิมนุษยชน ประจำปี 2562 เพื่อเป็นการยกย่อง เชิดชู และประกาศเกียรติคุณบุคคลและองค์กรที่อุทิศตนปฏิบัติงานเพื่อส่งเสริม ปกป้อง และคุ้มครองสิทธิมนุษยชน ให้สังคมได้รับรู้และถือเป็นแบบอย่าง โดยมีบุคคลและองค์กรที่สมควรได้รับรางวัลทั้งสิ้น 7 คน แบ่งตามประเภทรางวัล 7 ด้าน ดังรายชื่อต่อไปนี้ด้านที่ 1 สิทธิทางเศรษฐกิจ สังคม และวัฒนธรรม ได้แก่ พระราชวิสุทธิประชานาถ (อลงกต ติกฺขปญฺโญ) หรือ เจ้าคุณอลงกต เจ้าอาวาสวัดพระบาทน้ำพุ จ.ลพบุรี พระของชุมชนผู้ทำคุณประโยชน์ให้แก่สังคมในการอุปการะช่วยเหลือผู้ป่วยที่ติดเชื้อเอชไอวี และผู้ป่วยโรคเอดส์ มายาวนานกว่า 20 ปีด้านที่ 2 สิทธิพลเมือง และสิทธิทางการเมือง ได้แก่ คณะกรรมการคาทอลิกเพื่อการพัฒนาสังคม แผนกยุติธรรมและสันติ องค์กรศาสนาภายใต้สภาพระสังฆราชคาทอลิกแห่งประเทศไทย ซึ่งมีบทบาทการเคลื่อนไหวทางสังคมในประเด็นความยุติธรรมและสันติ และผลักดันให้เกิดการแก้ไขปัญหาตั้งแต่ระดับชุมชน โรงเรียน และสังคมมาเป็นเวลากว่า 42 ปีด้านที่ 3 สิทธิเด็ก จำนวน 2 คน ได้แก่ น.ส.วาสนา เก้านพรัตน์ ผู้อำนวยการมูลนิธิศูนย์พิทักษ์สิทธิเด็ก และประธานเครือข่ายสิทธิเด็กประเทศไทย ผู้ให้ความช่วยเหลือเด็กที่ถูกกระทำความรุนแรงและถูกแสวงหาผลประโยชน์จากการค้ามนุษย์ ทั้งในรูปแบบถูกบังคับค้าประเวณี และถูกบังคับใช้แรงงานมากว่า 28 ปี และสำนักงานอัยการคดีเยาวชนและครอบครัว จ.ระยอง หน่วยงานในสังกัดสำนักงานอัยการสูงสุด จัดตั้งขึ้นเมื่อปี 2526 มีภารกิจในด้านการอำนวยความยุติธรรมทางอาญา โดยได้ร่วมกับหน่วยงานที่เกี่ยวข้องในการช่วยเหลือและคุ้มครองเด็กและสตรีที่ถูกกระทำรุนแรงในพื้นที่มาอย่างต่อเนื่องด้านที่ 4 การขจัดการเลือกปฏิบัติด้วยเหตุแห่งความแตกต่างทางเพศ ได้แก่ มูลนิธิเพื่อสิทธิและความเป็นธรรมทางเพศ ก่อตั้งเมื่อปี 2555 โดยเริ่มต้นจาก กลุ่มเสาร์ชาวเอ็ด ซึ่งเป็นกลุ่มนักกิจกรรมด้านสิทธิความหลากหลายทางเพศที่รวมตัวกันในการรณรงค์เพื่อให้สังคมเคารพความหลากหลายทางเพศในสังคมไทย จนเกิดความก้าวหน้าทั้งในระดับชุมชนและระดับนโยบายด้านที่ 5 การขจัดการเลือกปฏิบัติทางชาติพันธุ์และสถานะบุคคล ได้แก่ นายวีนัส สีสุข ผู้อำนวยการสำนักบริหารการทะเบียน กรมการปกครอง กระทรวงมหาดไทย มีผลงานเป็นที่ประจักษ์ในการช่วยเหลือและขจัดปัญหาคนไร้รัฐ ไร้สัญชาติ ให้ได้รับการรับรองและคุ้มครองสิทธิมนุษยชนมาเป็นเวลา 30 ปีด้านที่ 6 การต่อต้านการทรมานและการปฏิบัติหรือลงโทษอื่นที่โหดร้าย ไม่มีผู้ได้รับรางวัล เนื่องจากไม่มีผู้สมัครและได้รับการเสนอชื่อและด้านที่ 7 สิทธิคนพิการหรือสิทธิผู้สูงวัย ผู้ได้รับรางวัลได้แก่ นพ.วิชัย โชควิวัฒน ที่ปรึกษาอาวุโส สถาบันพัฒนาการคุ้มครองการวิจัยในมนุษย์ (สคม.) ซึ่งเป็นผู้มีบทบาทสำคัญในการสร้างหลักประกันสุขภาพแห่งชาติของไทยให้ผู้สูงอายุได้เข้าถึงสิทธิที่จำเป็น และมีผลงานในการส่งเสริมการดำเนินงานด้านสิทธิมนุษยชนมากว่า 10 ปี ทั้งนี้ กสม. จะจัดให้มีพิธีมอบรางวัลบุคคลและองค์กรที่มีผลงานดีเด่นด้านการส่งเสริม ปกป้อง และคุ้มครองสิทธิมนุษยชน ประจำปี 2562 ในงานวันสิทธิมนุษยชนสากล 10 ธ.ค.นี้
เจ้าคุณอลงกต เจ้าอาวาสวัดพระบาทน้ำพุ ได้รับรางวัลดีเด่นด้านสิทธิมนุษยชนประจำปี 2562 จากผลงานอุปการะช่วยเหลือผู้ป่วยโรคเอดส์กว่า 20 ปี
วัดพระบาทน้ำพุ,เจ้าคุณอลงกต,สิทธิมนุษยชน,รับรางวัล